La fin deu Mon

Es pas chic de causa, ua tufa, un flòc de casaus a l'estrem d'un arriu, tots esbonissa de pomas e de gaspas arregisclats en camas de didaus, de guimauva e d'arrosèrs en holia, en tiras d'aubres mau talhats, e posnhacs a còps d'espanla per las pivònias, los asparagús sarrats, los persheguèrs espés en corcochon, los ortensiàs a descús, e dançats de vinhas pègas, de boish, de romarin, vestits dinc a haut d'un fremin de vinha vinhòla. Es pas chic de causa un còishe sii autan sepelit dens las aulors eishèrgas e finas ond se dèisha flairejar lo perasilh. La lua nòsta qu'i filtrèva, ròsa com lo pershec de seteme, e s'esbarrisclèva lo permèr matin de torrada devath lo persheguèr en milèrs de creishents de sang e de blasidas. Los pomèrs viraboquèvan dens l'arriu.

Un d'aquestes dessers de bèth temps, quan la Magdalena joguèva a la crampa, sus l'armonium, un Chopin plenh de coronas — e tots qu'escotèvam, en marmusants : « qu'es amorosa » — un d'aqueths sers estadit hòrt, esperlongat deus jacints e deus ulhets blancs ; quan l'angèlus estot dempús pausa dindolejat e los bròs deus mulatrèrs dempús pausa passats ; quan hiulant dens lo fresc e l'espècia de la huelha, dens las grifonhas de l'escurada, m'entenoi aperar de la gran-mair : « Qu'es la fin deu mon ! Vèn viste, vèn véder ! »

Òc ben de vrai, las estelas se n'anèvan, hugèn, husèvan, jumpèvan, dancèvan e se cadèn dessús dens tots los estrems, au dessús deu casau. La Magdalena s'èra arrestada de jogar. Estot batalha d'eslamats dens tot lo cèu, deu zenit dinc a las eslurradas de brancas de l'arriu. L'eternitat èra suu casau, dont se carèva. « E los òmis, çò didè la mimin, secaràn de paur... » Qu'aplaudiva o tot com, pr'amor las profecias qu'arribèvan. Que credè, que vedè, qu'èra dijà au Cèu.

M'estó dit qu'aqueth garimbejat de meteoritas trobè lòc au medís temps que Hitler prenó lo poder. « Es la fin deu mon, lo diable que dança ! » E après, tot que tornè dens l'òrdi.